Virallinen lehti nro C 109 , 01/05/1995 s. 0314



B4-0635/95 Päätöslauselma komission asetuksesta perustamissopimuksen 85 artiklan 3 kohdan soveltamisesta tiettyjen moottoriajoneuvojen jälleenmyyntiä ja huoltopalveluja koskevien sopimusten ryhmiin Euroopan parlamentti, joka - ottaa huomioon 12. joulukuuta 1984 annetun komission asetuksen (ETY) N:O 123/85 perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalveluja koskevien sopimusten ryhmiin ((EYVL L 15, 18.1.1985, s. 16)), - ottaa huomioon komission ehdotuksen tämän asetuksen uudistamiseksi, - ottaa huomioon komission vastauksen suulliseen kysymykseen nro B4-0340/95, A. ottaa huomioon, että 12. joulukuuta 1985 annettu komission asetus (ETY) N:o 123/85 ja sen ehdotettu korvaus muodostavat tiettyjen moottoriajoneuvojen jälleenmyyntiä ja huoltopalveluja koskeville sopimuksille yhteisen vapautuksen niistä yleisistä kilpailusäännöistä, joista muutoin määrätään perustamissopimuksen 85 ja 86 artiklassa, B. ottaa huomioon, että käytännössä tämä tarkoittaa moottoriajoneuvojen toimitusten valmistajalta jällenmyyjälle ja edelleen lopulliselle käyttäjälle, samoin kuin varaosien toimituksen, jäämistä niiden vapaan kilpailun sääntöjen ulkopuolelle, jotka säätelevät kaupallisen toiminnan muita alueita unionissa, C. ottaa huomioon, että Euroopan parlamenttia ei muodollisesti kuulla komission asetuksen (ETY) N:o 123/85 uudistamisen yhteydessä, mutta se hyväksyi 24. toukokuuta 1984 päätöslauselman ehdotuksesta moottoriajoneuvojen jälleenmyyntiä ja huoltopalveluja koskevien sopimusten yhteisestä vapautuksesta ((EYVL C 172, 2.7.1984, s. 181)), ja tästä syystä pitää velvollisuutenaan ilmaista mielipiteensa myös asetuksen uudistamisen suhteen, D. ottaa huomioon, että sen talous- ja raha-asioita sekä teollisuuspolitiikkaa käsittelevä valiokunta järjesti tämän kysymyksen käsittelyn yhteydessä kuulemistilaisuuden, johon asianosaiset kutsuttiin ilmaisemaan mielipiteensä, E. ottaa huomioon, että ennusteiden ja suunnitelmien laatimisen kannalta kaikille autoteollisuuden osapuolille on ensiarvoisen tärkeää, että autojen jälleenmyyntijärjestelmän tulevaisuudesta vallitsee selkeys, 1. Katsoo moottoriajoneuvojen valmistuksen ja jälleenmyynnin olevan äärimmäisen tärkeää Euroopan talouden kannalta, sekä työpaikkojen luomisen suhteen että lisäämällä yhteiskunnan liikkuvuutta ja nostamalla elintasoa; 2. Uskoo kovan kilpailun autojen kaltaisten kestokulutushyödykkeiden tuottajien välillä olevan kuluttajan etujen mukaista; katsoo EY:n perustamissopimuksen 85 ja 86 artiklan tiukan soveltamisen olevan vapaan ja tasapuolisen kilpailun paras tae; 3. Huomauttaa, että monet nykyisen jälleenmyyntijärjestelmän olemassaolon syistä juontuvat yli viidenkymmenen vuoden takaa ja ovat nykyisin suurelta osin hävinneet (ostajat ovat nykyisin huomattavasti paremmin tietoisia automarkkinoiden tilanteesta; autot ovat huomattavasti luotettavampia) itse järjestelmän kuitenkaan muuttumatta; 4. Katsoo, että nykyinen jälleenmyyntijärjestelmä on mahdollistanut kilpailun suuren osan autojen vähittäismyynnissä, mutta parannuksia voidaan toteuttaa ei pelkästään merkkien välisessä kilpailussa, vaan myös kauppiaiden välisessä kilpailussa edellyttäen, että kuluttajien edut suojataan; 5. Uskoo esimerkiksi, että nykyinen jälleenmyyntijärjestelmä edesauttaa ristiintukemista tietyiltä kansallisilta markkinoilta toisille, joissa autojen hinnat tiettyjen verojärjestelmien tai valuuttakurssiolosuhteiden vuoksi pidetään keinotekoisen alhaisina; huomauttaa tässä yhteydessä, että identtisten automallien verottomissa hinnoissa on suuria eroja jopa sellaisten maiden välillä, joissa valuuttakurssien heilahtelut eivät ole olleet huomattavia; 6. Katsoo nykyisen järjestelmän myös syrjivän yksittäistä auton ostajaa, joka maksamalla korkean hinnan tukee suoraan valmistajan kanssa erikoissopimuksia neuvottelevia suurostajia; 7. Hyväksyy komission ehdottamat muutokset yhteistä vapautusta koskevaan asetukseen ja sen jatkamisen edelleen kymmenellä vuodella, mutta sillä ehdolla, että mukaan liitetään määräys, jonka mukaan komissio suorittaa uudelleentarkastelun ensimmäisen viiden vuoden kuluttua; 8. Pyytää komissiota sallimaan kauppiaiden myydä kilpailevien merkkien ajoneuvoja, jos varsinainen autojen myynti tapahtuu erillisissä tiloissa, erillisen myyntijohdon alaisuudessa ja jos se muodostaa erillisen oikeussubjektin; pyytää sallimaan sen, että kauppiaat voivat myydä eri merkkejä saman katon alla, jos merkit kuuluvat saman teollisuusryhmän yhtiöille; 9. Pyytää komissiota varmistamaan, että moottoriajoneuvojen alkuperäisten varaosien jakelumarkkinat, jotka nykyään kuuluvat saman kilpailusäännöistä vapautuksen piiriin, avataan kilpailulle yhdessä itse automarkkinoiden kanssa; 10. Pyytää puhemiestään välittämään tämän päätöslauselman komissiolle ja neuvostolle.